ไรน์ฮาร์ด ฟอน โลเอินกรัมม์

ประวัติ

ไรน์ฮาร์ดเกิดในครอบครัวขุนนางระดับล่างของจักรวรรดิกาแล็กซี ในวัยเด็กเขาได้รู้จักกับซีคฟรีด เคียร์ชไอส์ ซึ่งเป็นเพื่อนบ้านและกลายเป็นเพื่อนสนิทกัน ในวันหนึ่ง มีขุนนางมาทาบทามตัวพี่สาวของเขาไปเป็นหม่อมในองค์ไกเซอร์ โดยที่บิดาของเราได้รับเงินจำนวนมหาศาลเป็นการตอบแทน ไรน์ฮาร์ดโกรธบิดาของเขาอย่างมากที่ขายพี่สาวให้กับจักรพรรดิ และสาบานว่าจะโค่นล้มราชวงศ์โกลเดินบามเพื่อชิงตัวพี่สาวของเขากลับคืนมา ไรน์ฮาร์ดเข้าเรียนในโรงเรียนเตรียมทหารโดยเชื่อว่านั่นจะเป็นทางที่ก้าวหน้าได้เร็วกว่า และยังชักชวนเคียร์ชไอส์ให้เข้าเรียนทหารด้วยกัน

ดาวคัพเชอ-ลังกา

ไรน์ฮาร์ดจบการศึกษาจากวิทยาลัยการทหารจักรวรรดิในดาวหลวงโอดินโดยเป็นที่หนึ่งของรุ่น เมื่อจบการศึกษา ร้อยตรีไรน์ฮาร์ดและเคียร์ชไอส์ถูกส่งไปประจำการที่ดาวเยือกแข็ง คัพเชอ-ลังกา (Kapche-Lanka) ซึ่งเป็นดาวที่มีการสู้รบภาคพื้นดินกันอยู่กับเสรีพันธมิตร ระหว่างประจำที่นั่น ไรน์ฮาร์ดพบว่าตัวเองตกเป็นเป้าหมายถูกลอบสังหารโดยเกรฟินซูซานา ฟอน เบเนอมึนเดอ (Susana von Benemünde) อดีตหม่อมในองค์ไกเซอร์ซึ่งถูกแทนที่ด้วยอันเนโรส ไรน์ฮาร์ดขัดขวางแผนการนั้นได้ พร้อมกันนั้น สามารถป้องกันฐานทัพจักรวรรดิจากการโจมตีได้อย่างหวุดหวิด อย่างไรก็ตาม พันเอกแฮร์เดอร์ได้ฆ่าตัวตายหนีความผิด ทำให้ไร้พยานหลักฐานที่จะสาวถึงตัวบารอเนสเบเนอมุนเดอ ไรน์ฮาร์ดได้รับแต่งตั้งเป็นร้อยโท และเข้าสังกัดกองเรืออวกาศ

กองเรืออวกาศ

เดือนสิงหาคม ปีจักรวรรดิที่ 482 ร้อยโทไรน์ฮาร์ดทำหน้าที่เป็นต้นหนเอกประจำเรือพิฆาตฮาเมลิน 2 (Hameln II) เรือถูกโจมตีจนผู้การเรือบาดเร็บสาหัส ไรน์ฮาร์ดเข้าบัญชาการเรือจนหนีรอดมาได้ ผู้บังคับการเรือได้เสนอยศร้อยเอกให้ไรน์ฮาร์ด หลังจากนั้น ไรน์ฮาร์ดเข้าทำงานที่กระทรวงการสงครามในดาวหลวงโอดิน และได้รับรู้ถึงการทุจริตฉ้อฉลมากมายของเหล่าผู้บัญชาการที่แนวหน้า ไรน์ฮาร์ดและเคียร์ชไอส์รวบรวมหลักฐานการทุจริตและส่งให้แก่ผู้บังคับบัญชา แต่กลับถูกตอบกลับมาว่าไม่สามารถทำอะไรได้ และยังถูกบอกว่าการคอร์รัปชั่นนั้นเป็น "ปิศาจร้ายที่ขาดไม่ได้" คำพูดนั้นทำให้ไรน์ฮาร์ดอึ้ง และคิดว่าราชวงศ์โกลเดินบามเสื่อมทรามเกินกว่าจะไปต่อได้อีก
พันตรีไรน์ฮาร์ดได้บัญชาเรือพิฆาตในยุทธการอีเซอร์โลนครั้งที่ 5 และสามารถทำลายเรือลาดตระเวนเสรีพันธมิตรได้ ทำให้ในเดือนธันวาคม ปีจักรวรรดิ 483 เขาได้เลื่อนขึ้นเป็นพันโทและได้เป็นผู้บังคับการเรือลาดตระเวนเฮ็สลิชเชอแอ็นท์ไลน์ (Hässliche Entlein) ซึ่งทำให้เขาได้รู้จักกับเจ้าหน้าที่ยุทธการ เอากุสต์ ซามูเอล วาเลิน (August Samuel Wahlen) ต่อมาเมื่ออายุได้ 17 เขาก็ได้ขึ้นเป็นพันเอก

บังคับการเรือ

ไรน์ฮาร์ดในวัย 18 ปี ได้รับแต่งตั้งเป็นพลจัตวา และเป็นผู้บังคับหมวดของกองเรือพลโทกริมเมิลส์เฮาเซิน (Grimmelshausen) และได้เข้าร่วมในยุทธการฟานฟลีท (Battle of Van-Fleet) ในเดือนมีนาคม ปีจักรวรรดิ 485 ในขั้นต้น หน่วยของเขาได้เป็นแค่กองหนุนเท่านั้นซึ่งทำให้ไรน์ฮาร์ดไม่ค่อยพอใจ อย่างไรก็ตาม โอกาสมาถึงไรน์ฮาร์ด เมื่อกองเรือกริมเมิลส์เฮาเซินถูกส่งไปยังดาวฟานฟลีทซึ่งเป็นฐานยุทธบำรุงของเสรีพันธมิตร พวกจักรวรรดิแทบไม่รู้อะไรกับดาวนี้เลย ไรน์ฮาร์ดจึงได้อาสาตัวนำทีมลงไปภาคพื้นดิน อย่างไรก็ตาม พลจัตวาลือเนอบวร์ค (Lüneburg) ซึ่งเชี่ยวชาญสมรภูมิภาคพื้นดินได้ร้องขอทำหน้าที่นี้แทน เมื่อกองเรือทั้งหมดลงจอด ไรน์ฮาร์ดต้องอยู่ประจำบนเรือธงเพื่อทำหน้าที่หน่วยจู่โจมโดยให้รับคำสั่งจากลือเนบวร์ค ซึ่งทำให้ไรน์ฮาร์ดไม่พอใจลึกๆเนื่องจากทั้งสองมียศเท่ากัน เป็นจุดเริ่มของภาวะคู่แข่งระหว่างไรน์ฮาร์ดและลือเนบวร์ค แต่ในระหว่างการปะทะ ไรน์ฮาร์ดและเคียร์ชไอส์ได้นำกองทหารลอบเข้าไปในฐานของเสรีพันธมิตร และควบคุมตัวผบ.ฐานไว้ได้ ทำให้ในที่สุด 
เมื่อกลับไปยังโอดิน กริมเมิลส์เฮาเซินได้เป็นพลเอก ทั้งไรน์ฮาร์ดและลือเนบวร์คได้เลื่อนขั้นเป็นพลตรี ไรน์ฮาร์ดไปเยี่ยมอันเนโรสและบ่นเคียร์ชไอส์ที่ปฏิเสธการเลื่อนตำแหน่ง อย่างไรก็ตามท้ายที่สุด พลเอกกริมเมิลส์เฮาเซินได้ยืนยันที่จะเสนอเลื่อนขั้นให้เคียร์ชไอส์เป็นพันตรีในฐานะเพื่อนของไรน์ฮาร์ด ไม่นานหลังจากนั้น ไรน์ฮาร์ดและเคียร์ชไอส์ได้ยินข่าวลือว่า องค์ไกเซอร์ดำริที่จะมอบบรรดาศักดิ์พร้อมราชทินนาม "กราฟ ฟอน โลเอินกรัมม์" ให้แก่ไรน์ฮาร์ดในโอกาสวันเกิดครบรอบ 20 ปี

กำลังรบนอกไรช์

หลังไรน์ฮาร์ดได้รับชัยชนะในยุทธการทีอามัทครั้งที่สาม (Third Battle of Tiamat) ไรน์ฮาร์ดก็ได้รับยศพลเอก (เยอรมัน: Admiral) ถือเป็นพลเอกที่มีอายุน้อยที่สุดในประวัติศาสตร์จักรวรรดิ และได้รับแต่งตั้งเป็นผู้บัญชาการกำลังรบนอกไรช์ มีกองเรือเป็นของตนเอง และมีเรือธงนามว่า "บรึนฮิลด์" และภายหลังจากที่เขาได้รับชัยชนะยุทธการทีอามัทครั้งที่สี่ เขาก็ได้รับยศพลเอกอาวุโส (เยอรมัน: Generaladmiral) ต่อมาเมื่อเขาสามารถเอาชนะเสรีพันธมิตรที่ยุทธการอัสทาร์ทได้ เขาก็ได้รับแต่งตั้งเป็นจอมพลแห่งจักรวรรดิ (เยอรมัน: Reichsadmiral der Flotte) และควบตำแหน่งรองผู้บัญชาการกองเรืออวกาศ

ความสัมพันธ์กับเคียร์ชไอส์

ผู้เขียนได้ปูความสัมพันธ์ระหว่างไรน์ฮาร์ดและเคียร์ชไอส์ ไว้ดั่งความสัมพันธ์ของอเล็กซานเดอร์มหาราชและเฮฟีสเทียน ทั้งเรื่องส่วนสูงและภูมิหลังของทั้งสอง ไรน์ฮาร์ดระบุว่าเคียร์ชไอส์นั้นเป็นตัวเขาอีกคนหนึ่ง